Suster vang baba in Dis-Chem | News24
Suster vang baba in Dis-Chem
Suster Eldré Ferreira (49) van Dis-Chem in Jeffreysbaai, moes verlede Maandag regstaan om 'n gesonde 3.3kg babadogter in die lewe te bring. Foto:MONIQUE BASSON
HIER kom ek!
'n Gesonde 3.3kg babadogter, wat verlede Maandag haar eerste lewenslig in Dis-Chem by Fountains Mall in Jeffreysbaai aanskou het, het 'n wil van haar eie. Toe dié besluit het dit is tyd om die wêreld te betree, moes klinieksuster Eldré Ferreira (49) van Dis-Chem regstaan om haar te vang.
Volgens Ferreira, het die 32-jarige ma die oggend rondom 09:20 met erge maagpyn na die kliniek gekom - onbewus daarvan dat sy reeds nege maande swanger is.
"Ek het haar ondersoek en na die baba se hart laat luister," sê Ferreira.
Die vrou het Ferreira se aanbod om 'n ambulans te bel van die hand gewys, en is terug werk toe. Net om 45 minute later terug te kom.
"Ek het haar op die bed laat lê, vinnig ondersoek en dadelik 'n ambulans ontbied," sê Ferreira. "By hul aankoms, het ek die vertrek verlaat om 'n rolstoel te gaan haal. Met my terugkeer sekondes later, staan die vrou langs die bed besig om te druk.
"Daar was geen tyd om haar hospitaal toe te neem nie. Die baba gaan hier gebore word. Ek het net my handskoene aangetrek, toe is die baba se kop uit. Een druk later, en sy is gebore. 'n Gesonde 3.3kg babadogter.